text: Ot le li clers, fors del moustier issi.
   Par les ensegnes que l’ymaige li dist
   Le reconnut: onques rien n’i falli;
   Cele part vint, a apeler le prist.
   "Com as tu non? car me dis, biaus amis.»
   «Sire,» dist il, «j’ai a non Alessis,
   Uns peciére hom, se voel espeneir.
   A ceste feste c’on dist Arcedeclin,
   Que nostre sire forma de l’aige vin,
   Adonques iérent dis set ans acompli,
   Que jou issi tous seus de mon pais;
   Ainc puis ne vi nul home de mon lin;
   Ne sai se Dius m’i feroit revenir.
   Car jou fui clers, de letre bien apris,
   Puis fui tant fols, que chevaliers deving;
   Feme espousai et mes nueces en fis:
   Ains le guerpi que li plais departist.
   Qui çou a fait, comment porra garir?
   N’en orés plus, "Alessins li a dit.
   Ot le li clers, si l’en a fait enclin:
   As piés li ciet, et cil le recuelli.
   E vous la noise par trestout le pais
   Que cele ymaige parla pour Alessin.
   PageV01P238
   Tout l'en hounorent, li grant et li petit.
   Si fust evesques se le vausist souffrir.
  